যানজট নিয়ন্ত্রণে রয়েছে বলে দাবি করছেন নিজেরাই। তবু দেশপ্রিয় পার্কের ভিড় নিয়ে উদ্বেগ বাড়ছে পুলিশেরই। 
চতুর্থী, পঞ্চমীর মতো ষষ্ঠীতেও ওই পুজো দেখতে মানুষের ঢল ছিল একইরকম। লালবাজারের এক কর্তার দাবি, চতুর্থীর রাত থেকে ষষ্ঠীর ভোর পর্যন্ত অন্তত ছ’লক্ষ লোক হাজার হাতের প্রতিমা দেখেছেন। আজ, সপ্তমীতেও ভিড় একইরকম থাকবে, না আরও বহুগুণ বাড়বে, সে বিষয়ে চিন্তায় পুলিশকর্তারাই। 
তার উপর আজ, শনিবার দুপুরে রাসবিহারী মোড় থেকে টালিগঞ্জের আনোয়ার শাহ রোড পর্যন্ত একটি মিছিল হওয়ার কথা। ফলে দেশপ্রিয় পার্ক-সহ দক্ষিণ কলকাতার বিভিন্ন রাস্তায় তার প্রভাব পড়তে পারে। পুলিশের তরফে জানানো হচ্ছে, ওই মিছিল ‘এসকর্ট’ করতে বিশাল বাহিনী থাকবে। কিন্তু তাতে গাড়ি চলাচল ব্যাহত হওয়া আটকানো যাবে না।
‘বিশ্বের সবচেয়ে বড় দুর্গা’ দেখার জন্য গত বছর সপ্তমীতেই দর্শনার্থীদের ভিড়ে ওই এলাকা অবরুদ্ধ হয়েছিল। ফলে ওইদিন সন্ধ্যা থেকে প্রতিমা-দর্শন বন্ধ করে দিয়েছিল পুলিশ। এবার তেমন পরিস্থিতির সম্ভাবনা নেই বলেই আশ্বস্ত করছে পুলিশ। তবে প্রতিমা-দর্শনার্থীদের অভিজ্ঞতা বলছে, দক্ষিণ কলকাতার বাকি অংশ যানজটমুক্ত থাকলেও দেশপ্রিয় পার্ক সংলগ্ন এলাকায় দিনে-রাতে যানজট অব্যাহত। 
পুলিশ কর্তাদের অবশ্য দাবি, মানুষের ঢল যতই নামুক, তা নিয়ন্ত্রণে রয়েছে। বৃহস্পতিবার রাস্তায় ভিড় সামলাতে যে কৌশল নিয়েছিল পুলিশ, এদিনও সেই কায়দাই নেওয়া হয়। বাঁশের চ্যানেলে দর্শনার্থীদের ঢুকিয়ে দিয়ে, তারপর দীর্ঘক্ষণ ঘুরিয়ে নিয়ে যাওয়া হয় মণ্ডপের কাছে। পুলিশের দাবি, এভাবে কয়েক হাজার লোককে চ্যানেলের মধ্যে আটকে রাখা যাচ্ছে বেশ কিছুক্ষণ। তার জের আর রাস্তায় গড়াচ্ছে না।